Waqt it-tieni serata tal-festival ta' Sanremo ġew ikkonfermati l-preżentaturi tas-66 edizzjoni tal-Eurovision Song Contest li se jsir bejn l-10 u l-14 ta' Mejju f'Turin fl-Italja. Kif kien mistenni se tkun il-kantanta Laura Pausini li se tippreżenta l-Eurovision u magħha se jkun hemm ukoll il-preżentatur Alessandro Cattelan u l-kantant Mika. Pausini hija l-aktar kantanta Taljana magħrufa internazzjonalment bħalissa. Is-sena l-oħra rebħet erba' Latin Grammy Awards, kif ukoll Grammy Award u anke Golden Globe. Hija l-ewwel kantanta Taljana li kienet nominata għal Oscar għal kanzunetta interpretata kollha kemm bit-Taljan. Hija interpretat ukoll l-istess kanzunetta, Io Sì (Seen) waqt it-93 edizzjoni tal-Oscars. Il-kanzunetta Io Sì tinstema' fil-film La Vita Davanti (The Life Ahead) li huwa l-aħħar film li Sophia Loren ħadmet fil-karriera tagħha. "Flimkien irridu nuru lill-Ewropa u lid-dinja il-pajjiż straordinarju tagħna. Għalija, l-2022 bdiet b'mużika ġdida u dan l-appuntament meraviljuż. Se nkun qed nagħti l-Eurovision Song Contest l-Eurovision, avveniment mużikali per eċċellenza fl-Ewropa u wieħed mill-aktar programmi televiżivi importanti fid-dinja," ikkummentat Pausini. Alessandro Catellan huwa wiċċ ġdid għall-istazzjon RAI iżda ilu jippreżenta bosta snin fuq diversi stazzjonijiet fosthom l-MTV Taljan. Din is-sena hu qed jiċċelebra l-20 sena tiegħu bħala preżentatur. Il-kantant Lebaniż – Ingliż Mika ilu mill-2007 igawdi popolarità mad-dinja kollha meta f'dik is-sena kien ħareġ il-kanzunetta Grace Kelly.